Sal jy jou kind(ers) laat kuier by iemand wat tuis dagga kweek (en gebruik)? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sal jy jou kind(ers) laat kuier by iemand wat tuis dagga kweek (en gebruik)?
Dagga mag nou tuis gekweek word en dis ewe skielik nie meer ʼn skande of kriminele stokperdjie nie. Elkeen maak uiteindelik soos hy/sy goed dink, tog het hierdie verwikkeling ʼn wyer impak op sake wat moontlik nie oorweeg is nie. Want, ongeag wetgewing en hofuitsprake, bestaan iets soos eie oortuiging en leefstyl seker nog steeds? Bewuste lewenskeuses?
Scenario: Julle is (gewone) rook-afkeurders sonder rokervriende of -familie en laat ook geen rook op julle perseel of tuis toe nie. Julle kleiner kinders wil by vertroude familie of vriende gaan kuier of oorbly (ʼn ander kwessie) en julle weet redelik seker dat julle jong ontwikkelende kind/ers nie aan rokers en hulle gewoontes daar blootgestel sal wees nie. ʼn Mens kan dit in elk geval ruik, sou dit so wees. Indien julle sterk antirook is en julle baba by ʼn dagsorgpersoon wil laat, sou julle beslis ook seker maak dat geen rokers daar werk of woon nie. Ononderhandelbaar. Hoe gemaak met daggakwekers? Vir antirokers is dit veel erger as rook. Indien hulle wel net kweek en nie rook nie (hoogs onwaarskynlik), sou die reuksintuig alleen nie sonder meer die waarheid aan jou blootlê nie. Jy wil gewoon nié saam met diesulkes wees of iets te doen hê nie en jy wil ook nié hierin verkul word nie. Jy het mos ook regte!
Ongeag kliniese bevindinge oor wat dagga op gesondheidsvlak kwansuis doen en nie doen nie, is daar die onbetwiste subteks van wat (meestal) met dagga gepaard kan gaan, en wat uit daggabetrokkenheid kan spruit, in terme van mense en hulle doen en late. Ongelukkig word diegene wat dit moontlik goed bedoel en liggaamlike heilsoekers ook hierdeur geraak. Die feit is, daar is geen beheer en/of sekerheid oor die motiewe, dade en betrokkenheid (gevolge en impak) van betrokkenes in die kring van daggakwekers nie. Persoonlik sal my kinders (klein/groot) geensins met my toestemming blootgestel word aan plekke, mense of omstandighede waar dagga (en dit wat daarmee [mag] saamgaan), op watter manier ook al, in omgang is nié. Dis my oortuiging dat heelwat ouers en kinderversorgers hiermee eens is.
Sal ʼn mens voortaan dus jou vriende, familie en kuierplekke nóg fyner moet oorweeg of gewoon trompop by navraag doen? Gaan dagga ons vriendskappe en families begin herdefinieer of -groepeer? ʼn Mens sal binnekort beslis papierwerk teëkom by plekke vir babadagsorg of naskoolse kinderhaltes, waarin bevestig moet word of dit ʼn daggavrye sone is (soos rookvrye sones) en of personeel of werkgewers dagga-onthouers is. Jy wil ook nie mense wat na-uurs dagga gebruik moet met jou kind werk nie. Nee. Ouers kan nié hierdie reg ontneem word nie. Dié met jong kinders sal daarop moet kan aandring by die gebruik van sulke sentra.
Wat van onderwysers en ander kinderhanteerders? Au pairs en so meer. Want hierin het jy nie meer die wet wat namens jou seleksie (kan) afdwing nie. Jy moet nou sélf die grense trek vir dit wat vir jou aanvaarbaar is naby jou kleiner/jonger kinders. ʼn Mens ys as jy dink dat daar dalk binnekort wetgewing mag volg wat jou verbied om hiervolgens te “diskrimineer”.
Ek meen dat die hofuitspraak ondeurdag was en nié dié soort implikasies oorweeg het nie; ek verwag voorts dat menige maatskaplike turksvye nog sal kop uitsteek.
Nog ʼn gedagte: Wat van jou moontlik onwetende vroeëre blootstelling aan dagga(-gebruikers) deur dié wat dit vroeër wel onwettig gekweek het (dalk reg onder jou neus, ironiese metafoor ten spyt) en jy nie daarvan geweet het nie? Eintlik kan jy dagga nie maklik misruik nie – daardie soet walm is te uniek – maar indien iemand vroeër onderduims omgegaan het met die kweek (en gebruik) daarvan en jy nooit daarvan geweet het nie: Die hofuitspraak gaan daardie mense waarskynlik nou “uit-die-kas-laat-klim”. Sal jy jou assosiasie met so iemand staak?
Huisgenoot. 27 September 2018. “Dagga: Jy mag dit nou rook – Maar moet jy?”: https://www.netwerk24.com/huisgenoot/Nuus/dagga-jy-mag-dit-nou-rook-maar-moet-jy-20180927
Maroela Media. 18 September 2018. “Hof wettig dagga: Wat nou?”: https://maroelamedia.co.za/nuus/sa-nuus/hof-wettig-dagga-wat-nou/
Maroela Media. 18 September 2018. “Hof sê dagga moet wettig wees”: https://maroelamedia.co.za/nuus/sa-nuus/hof-se-dagga-moet-wettig-wees/
Netwerk24. 20 September 2018. “Sommige kinders kweek dagga in hul klerekaste”: https://www.netwerk24.com/Nuus/Hof/nie-almal-gelukkig-oor-dagga-uitspraak-20180919
Netwerk24. Kuier. 12 Oktober 2018. “Mening: Wat beteken die dagga-uitspraak vir ons kinders?”: https://www.netwerk24.com/Kuier/mening-te-hoog-vir-die-wet-20181012?IsAutoPublishArticle=true